27. schôdza NR SR - 5.deň - A. dopoludnia
Dátum: 2013-12-03
Poslanec: Přidal, Alojz (KDH)
Druh vystúpenia: Vystúpenie v rozprave

38. Ja prv, než začnem, by som si dovolil zareagovať na Dušana Bublavého. Dušanko, zložky, to bolo za socializmu, to boli zložky Národného frontu, to už teraz nie je ako, ani na dedinách. Vážené dámy a páni, vážená pani podpredsedníčka Národnej rady, vážený pán podpredseda, pán minister, páni poslanci SMER-u, v prvom rade by som chcel povedať, že jednáme o novele zákona o platových pomeroch ústavných činiteľov, a pán minister je tiež právnik a advokát, a iste tak, ako všetci v tejto sále, vedia, že nie je žiadny dôvod, žiadny dôvod prerokovať tento návrh zákona v skrátenom legislatívnom konaní, pretože žiadne hospodárske škody krajine nehrozia a ide o hrubé porušenie rokovacieho poriadku. To viete dobre všetci v tejto sále. Paragraf 89 rokovacieho poriadku hovorí o tom, že za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, ak hrozia štátu značné hospodárske škody, Národná rada sa môže uzniesť na skrátenom legislatívnom konaní. Dovolím si tvrdiť, že každý týždeň v stredu, keď rokuje vláda, hrozia tejto krajine oveľa väčšie hospodárske škody. (Reakcia z pléna.) Ďakujem, že ste sa pobavili, ale bolo by lepšie, keby ste sa nebavili a počúvali. Taký istý zákon, ako je tu, je predložený aj opozičnými poslancami. A oni, tí, ktorí ho predkladajú, dokonca sú citliví na to, že ich vraj vláda predstihla, lebo ten ich zákon je taký istý. Takú istú dikciu v podstate má. Pozrite sa, osud tohto zákona je jasný. Nebudú ho mať problém podporiť poslanci SMER-u, ktorí majú dve, tri, štyri platené funkcie. Podporia ho aj ostatní poslanci SMER-u, pretože také bolo rozhodnutie, taký bol príkaz, aj keď mnohí z nich určite s ním vnútorne nesúhlasia. Pôvodne som chcel povedať, že nebudú ho mať podporiť problém ani vládni splnomocnenci, ale zdá sa mi, že to bude len jeden vládny splnomocnenec, ktorý nebude mať žiadny vnútorný problém, pretože dôjde sem o trištvrte na jedenásť, pousmieva sa, zahlasuje, odíde, potom príde o trištvrte na päť, pousmieva sa, zahlasuje a odíde. Ale je tu aj druhý vládny splnomocnenec, pán minister, myslím, že u vás, a u toho som našiel, nie u vás, pardon, to je asi pod školstvom, je pán kolega Galis. Jednoducho ten v príjmoch verejných funkcionárov, iných, má v kolónke nulu. Ten druhý splnomocnenec tam má reálne číslo. Takže neviem, či máte aj splnomocnencov na rôznej úrovni, ale aj to ma prekvapilo. No a potom nebudú mať problém zahlasovať za to ani, jedna taká výnimočná skupina ľudí, ktorí sú definovaní v zákone o ochrane verejného záujmu pri výkone funkcií verejných funkcionárov, kde sa píše, že môžu vykonávať podnikateľskú činnosť, to ostatní nemôžu, ale len ako fyzická osoba za zákonných ustanovených podmienok. No a to sú advokáti. To sú advokáti, ktorí si slušne mimo privyrobia, tí asi nebudú mať problém s tým. Ide len o to, že títo advokáti, ktorí zastupujú rôzne NGO, mimovládne teda organizácie, klientov, aj veľké firmy, jednoducho, či by si ich tie veľké firmy vybrali aj vtedy, keby neboli poslanci Národnej rady. Možno niektorých áno, ale pochybujem o tom, že všetkých. O čom teda má byť tento zákon? Je tento zákon o solidarite? A o solidarite s kým? S nejakými trpiacimi alebo málo zarábajúcimi? Je to zákon o solidarite s týmito občanmi, ktorí zarábajú 350, 400 eur? Alebo je to o solidarite s nezamestnanými? Naozaj? Samozrejme, že nie. Ja považujem tento zákon za bohapustý populizmus a číre pokrytectvo. Už Martin Fronc tu hovoril, že nejde o zmrazovanie platov na úrovni roku 2011, ale na úrovni 2008. Naozaj sú tu poslanci, ktorí sú solidárni s týmto národom, a ja podporím tento návrh len vtedy, keď prejde pozmeňujúci návrh pána kolegu Brocku, ktorý je totožný s tou novelou zákona, ktorý my predkladáme spoločne s ním a pánom poslancom Kvasničkom. A tá novela sa dá nazvať: jeden plat alebo jeden príjem poslanca Národnej rady stačí. Páni poslanci, pani poslankyne SMER-u, podporte tento náš návrh. Naozaj ten je o solidarite. Som presvedčený, tak ako občania už pochopili, že nie je možné robiť europoslanca a uchádzať sa o mandát v regionálnych voľbách, alebo nie je možné robiť župana, uchádzať sa o mandát v Bruseli, respektíve naopak, je len otázka času, kedy to občania pochopia, že poslanec Národnej rady sa musí plne venovať len práci Národnej rady. Fyzicky nie je možné stíhať tri, štyri funkcie, jednoducho, tak ako som už povedal, aj keby ste nespávali. A raz, verím, že občania to týmto poslancom Národnej radi spočítajú. SMER, strana SMER sa deklaruje ako sociálna demokracia, a preto by som čakal od vás, že budete sociálni a solidárni. Pozrite sa, pred voľbami ste sľúbili ľuďom istoty. Sľúbili ste istoty bez práce, blahobyt bez roboty a jednoducho tá situácia na Slovensku je taká, že ľudia si uvedomujú, že ste ich podviedli. Už pri programovom vyhlásení vlády som hovoril, že jedinou istotou je to, že ľudia nebudú mať žiadne istoty. KDH malo posolstvo o tom, že ľuďom, ktorí chcú pracovať, treba dať prácu. Začína to prácou. Nezamestnaných na Slovensku je dnes 406 tisíc ľudí. Nezamestnanosť viac ako 14 percent. A to si ešte pomáhate kamuflovaním štatistík. Do evidovanej nezamestnanosti sa odrazu nezaraďujú nezamestnaní, ktorí sa podieľajú na menších obecných prácach a na dobrovoľníckej činnosti. Lenže takéto niečo je neprípustné, pretože tieto práce sú súčasťou tzv. disponibilných nezamestnaných, a teda sa nezaraďujú medzi zamestnania. Pozeral som asi pred týždňom reláciu TA3, kde bol rozhovor s pánom ministrom Richterom, ktorý hovoril o tom, ako má táto vláda ambíciu podporiť mladých ľudí v nezamestnanosti, do 29 rokov teda a menej. No ale ja by som sa chcel spýtať, a čo s tými, ktorí majú 45, 50, 55 rokov? Tí sa majú ísť pásť? Veď veľmi dobre viete, že práve toto je problém. Títo ľudia, ktorí stratia prácu v päťdesiatke, tak tí sa môžu zblázniť, jednoducho. Tí nemôžu nájsť prácu. Skúste vymyslieť niečo aj pre nich. No a v tom spomínanom spravodajstve TA3, pán minister Richter pripustil, že nezamestnanosť je veľká, ale že rozhodujúci je trend znižovania nezamestnanosti. No a keď skončil rozhovor s pánom ministrom, tak redaktorka skonštatovala, že trend je taký, že nezamestnanosť oproti minulému roku klesla o tisícšesťsto ľudí, tisícšesťsto. Ale trend je podľa pána ministra Richtera, dobrý. Dámy a páni, trend je taký, že pri súčasnej politike SMER-u, SMER vyrieši problém nezamestnanosti za 250 rokov. Jednoducho za 250 rokov. A to sa mi zdá trošku veľa. Ale aj keby sme nepoznali tieto čísla, som presvedčený, že tak ako za mnou, aj za vami, kolegovia, každý deň príde nejaký človek a prosí vás, žiada, že či by ste mu nemohli pomôcť nejak s prácou, že v práci optimalizujú, budú prepúšťať, alebo že si nemôže nájsť prácu. Jednoducho, keď som toto hovoril kolegom zo SMER-u, tak jeden kolega mi hovorí: "No čo, ty sa máš, ty sa máš aspoň na čo vyhovoriť, ale ja mám dvojstranový zoznam takýchto ľudí, ktorí ma tiež prosia o pomoc." Ale naozaj, vy sa nemáte na čo vyhovoriť. Vy ste dokatovali podnikateľské prostredie, dokatovali ste Zákonník práce, živnostníkov a teraz chcete ešte vyberať dane i zo straty. A to nehovorím o cene elektrickej energie pre podnikateľov pod vedením pána Holjenčíka. Jednoducho tá regulácia bola nastavená tak, že máme najdrahšie ceny elektrickej energie, aj keď idú teraz dole o 7 %, ale to absolútne nie je jeho zásluha. To je cena silovej energie, ktorá išla viac ako 7 % dole na svetových trhoch. Slovenská republika v rebríčku konkurencieschopnosti Svetového ekonomického fóra sa umiestnila na 78. mieste. Oproti minulému roku sa zhoršila o sedem priečok. Vyplýva to zo správy o globálnej konkurencieschopnosti Slovenska, ktorú zverejnilo Svetové ekonomické fórum. Slovensko sa dostalo do pozície druhej najmenej konkurencieschopnej krajiny Európskej únie. Nižšie je už len Grécko a tesne nad Slovenskom sa nachádza aj Chorvátsko a Rumunsko. Ako riešite nezamestnanosť vy? Čo viete robiť s nezamestnanosťou vy? Jedine, čo viete robiť s nezamestnanosťou, je kupovať si zamestnanosť, ani nie nové pracovné miesto, ale len udržanie pracovných miest za peniaze daňových poplatníkov. Za udržanie zamestnanosti v U.S. Steel Corporation v Košiciach, kde bolo ohrozených pri prípadnom odchode Američanov, šesťtisíc ľudí, ste cez slávne memorandum o porozumení medzi vládou a U.S. Steel Corporation darovali cez zákon o obnoviteľných zdrojov 14,78, zaokrúhlim to, 15 mil. euro tejto firme ročne na pätnásť rokov; 15 krát 15 je 225 mil., 225 mil., 6,75 mld. bol dar U.S. Steel Corporation za to, že oni sa zaviazali na päť rokov udržať zamestnanosť. Ale vy im to budete dávať pätnásť rokov. Ale vy ste to spravili tak, že ste ani nevyrokovali podmienky, ktoré musia jednoducho dodržať, lebo oni si tam dali výhradu, že túto zamestnanosť päť rokov udržia len vtedy, ak sa nezmenia podmienky na trhu s oceľou, respektíve ak nepríde k závažnému spomaleniu ekonomiky. Ale v tom memorande nikde nie je napísané, čo je to závažné spomalenie ekonomiky. Jedno pracovné miesto, jeho udržanie na päť rokov nás stálo 1,1 mil. korún. Druhým príkladom, čo ste spravili, 4. septembra, nariadenie vlády slovenskej, 297, ktorým ste menili a doplnili nariadenie, ktorým sa ustanovujú podrobnosti o výške odvodu z dodanej elektriny koncovým odberateľom pre Národný jadrový fond. Stanovili ste tam limit pre jedného prevádzkovateľa, maximálne, že musí zaplatiť 2 mil. eur. Táto zmena bola šitá na jeden jediný subjekt a bola to hlinikáreň Žiar nad Hronom Slovalco. A v tom odôvodnení toho návrhu sa píše, že "úbytok príjmov verejných financií vo forme výpadku odvodov sa predpokladá 5,5 až 5,9 mil. eur". Teda približne 6 mil. Ročne ste dali Slovalcu 180 mil., predpokladám, len za udržanie pracovných miest. A kto to všetko zaplatí?! Všetko to zaplatia koncoví spotrebitelia energie. Tým, že prostriedky na vyrovnanie starých jadrových dlhov, na likvidáciu A1 a V1, jednoducho tí ľudia, tí koncoví odberatelia v poplatku za elektrinu budú platiť o niekoľko rokov dlhšie. Minister Malatinský obhajuje nezverejnenie investičného memoranda so spoločnosťou Continental, obchodným tajomstvom, hoci zákon zakazuje chrániť informácie o investičnej pomoci obchodným tajomstvom. (Prerušenie vystúpenia predsedajúcou.) Zmajkovičová, Renáta, podpredsedníčka NR SR Pán poslanec, ja by som vás chcela upozorniť, že hovoríme o vládnom návrhu zákona, ktorý... Přidal, Alojz, poslanec NR SR Toto súvisí veľmi. Zmajkovičová, Renáta, podpredsedníčka NR SR Tak poprosila by som vás, keby ste sa fakt držali toho. Přidal, Alojz, poslanec NR SR Memorandum s firmou Grandwood zase ministerstvo utajilo bez akéhokoľvek dôvodu. Koľko peňazí daňových poplatníkov ste sľúbili za kupovanie zamestnanosti? Páni poslanci zo SMER-u, je vás tu možno 40, 50, ktorí máte dva, tri, štyri príjmy. Páni a dámy, tento náš pozmeňujúci návrh je o tom, že keď už potrebujete mať tri, štyri stoličky, keď si myslíte, že vy ste takí, génius, že ste nenahraditeľní, že jednoducho bez vás by to nešlo, tak dobre. Vykonávajte tieto tri, štyri funkcie, ale prosím, len za jeden plat. Páni poslanci, troj-, štvorfunkcioví, myslíte, že tí ostatní poslanci SMER-u vám nezávidia? Nebojíte sa aspoň toho, že vám budú závidieť? (Reakcia z pléna.) Vy nezávidíte, dobre. Som rád, že si nezávidíte, pán minister. Iste ste nadšený, že vám idú teraz vaši kolegovia zmrazovať plat. Som rád, ako. (Reakcie z pléna.) Iste, vy ste šikovný. Páni starostovia a primátori, hovoríte o tom, že vás zvolili občania v slobodných voľbách. Nie je tu pani kolegyňa Vaľová, ale ja poviem aj o nej. Ona jednoducho hovorí o tom, že občania jej dali dôveru. Už pán Sulík tu minule hovoril, že jednoducho občania spravili deall: Ty nám niečo vybavíš a budeš starostkyňa. Ale, a ona to dokonca na jarmoku v Humennom vykrikovala, ona vykrikovala, že Fico Humenčanom opäť pomôže. Keby tu bola, tak by som sa jej spýtal: Pani primátorka, a čo tých 2700 ostatných slovenských miest a obcí? Tí čo vybavia u Fica? Páni poslanci, niektorí z vás, to už tu hovoril kolega Brocka, zarábate viac ako pán premiér. Pýtam sa vás, ste naozaj šikovnejší a pracovitejší ako Robert Fico? Nebojíte sa, že Robert Fico, ktorý vykonáva jednu funkciu a z verejných zdrojov zarobí 40 539 euro, bude ukrivdený, keď mu teraz túto sumu skrátite? Príjmy pani poslankyne Vaľovej sú 67 000 euro. Ona zarába dokonca viac ako župan Blanár. Ale keby tu bola, alebo jednoducho každý z vás, kto ste tu a poviete, ja, pani Vaľová, alebo ten-ktorý poslanec, tu prehlasujem, že spravím viac, ale nie klikov, ale v manažérskej a poslaneckej práci spravím viac pre túto krajinu ako pán premiér Fico a ja si zaslúžim zarábať, v prípade Jany Vaľovej, 1,65-krát viac ako premiér. Jednoducho potom je ešte jedna vec, ale to dúfam, že nie je pravda, jedine, že by ste vedeli, že pán premiér Fico je schopný zarobiť si nejak mimo svojou hlavou. Ale to nepredpokladám. Ďakujem vám za pozornosť.